Eyvind Vesselbo (V), 2003-03-20:
Det er meget positivt, at vi gennem denne forespørgselsdebat får lejlighed til at få en diskussion af musikpolitikken i Danmark, og så, som fru Jytte Andersen sagde, komme et skridt
videre.
Alt for ofte drøfter vi kun økonomi, når vi har kulturdebatter, men forespørgslen lægger op til, at det er indholdet, vi skal drøfte, og ikke bare slå hinanden i hovedet med en masse tal og økonomi.
Det glæder mig meget, at ministeren understregede, at musikken er et satsningsområde i kulturpolitikken.
Det er ikke, fordi det overrasker mig, at jeg fremhæver det, men det er, fordi vi så ikke behøver at diskutere, om det er tilfældet, for det har ministeren slået fast nu.
Det gælder alle dele af musiklivet: klassisk musik, folkemusik, jazz, pop og rock m.v.
Musikken er en vigtig del af det danske kulturliv, og når jeg siger musikken, så gælder det, som jeg jo nævnte ovenfor, alle dele af musiklivet.
Vi skal sikre os, at vi får mulighed for at fastholde et professionelt musikliv baseret på kvalitet og udvikling på et internationalt niveau.
For at sikre det må vi tage udgangspunkt i hver af de enkelte musikområder.
Det var også meget tilfredsstillende, at ministeren nævnte, at man i denne sammenhæng netop fokuserer på den musikalske fødekæde inden for den klassiske musik.
Et vigtigt led i fødekæden er musikskolerne.
De skal fortsat have støtte, mener Venstre, og vi skal i højere grad stimulere talenterne i arbejdet.
Det støtter Venstre fuldt ud.
Det er vigtigt, at konservatoriernes kvalitet er i top, så de kan modtage velkvalificerede unge til videre uddannelse, som så senere skal gå ud som professionelle musikere. Et af de steder, de kan få arbejde, er i landsdelsorkestrene, som er sidste led i fødekæden.
Det er vigtigt at få dette område styrket, indsatsen over for børn, unge og nye publikumsgrupper og dermed få styrket den klassiske musiks fødekæde. Jeg er enig med fru Jytte Andersen i, at det også er nogle gode initiativer Det Kongelige Teater har taget med Det Kongelige Kapel.
Det har de nu i øvrigt været gode til i mange år.
Ud over den klassiske musik har vi også den rytmiske musik.
I den sammenhæng er spillestederne landet over
helt centrale.
Ministeren gennemgik meget grundigt udviklingen på det område, og jeg deler ministerens opfattelse af, at det er vigtigt, at det kommende Kunstråd så hurtigt som muligt fastlægger linjen for de rytmiske spillesteder fremover.
Det er vigtigt, at musikken får så god en repræsentation i Kunstrådets repræsentantskab som muligt, samtidig med at Fagudvalget for Musik bliver udvidet fra fem til syv medlemmer.
Denne aftale betyder, at uddannelserne under Kulturministeriet og dermed også musikkonservatorierne ikke bliver udsat for besparelser i perioden 2003-2006.
Alt i alt ser det således meget positivt ud på musikområdet.
Der er sat gang i en god udvikling.
Det drejer sig om fødekæden til den klassiske musik.
Det drejer sig om rytmisk musik.
Det drejer sig om musikskolerne, konservatorierne.
Der skal afholdes en konference om den klassiske musiks fødekæde den 27. marts.
Den 12. maj
skal der afholdes en konference om vilkårene for pladeudgivelser af rytmisk musik, og den 13. maj er der en konference om ophavsret, som det blev nævnt af ministeren. Det er svært at sige, at der ikke sker noget på musikområdet, og vi kan kun glæde os til at se resultaterne af disse konferencer, idet de meget vel kan komme til at lægge rammerne for det arbejde, der i årene fremover skal ske på musikkens område.
Jeg håber derfor, at vi får en god debat i dag, så vi i størst mulig enighed kan nå frem mod det fælles mål, nemlig
at styrke indsatsen for dansk musikliv.